dhawuh pangandikanipun ingkang rama. Botên sanès raka amung manjurung kawilujêngan saha paring sumêrêp manawi Kyai Dêmang Kutu ambalela sampun ngantos angrumiyini tanduk. Radèn Katong matur sandika nyuwun pamit lajêng bidhal. Tindakipun Radèn Katong kadhèrèkakên Kyai Tumênggung Selaaji anasak wana anjajah padhukuhan saking Dêmak mangidul. Sarêng tindakipun dumugi sacêlakipun kitha Gêduwang, wontên ing ngriku Radèn Katong lajêng mènèk kajêng agêng prêlu kagêm anglawang, mriksani ing pundi prênah padununganipun Kyai Dêmang Kutu. Sarêng katingal taksih têbih, Radèn Katong lajêng mandhap saking kajêng wau têrus tindak mangidul ngetan. Panggenanipun wit ingkang dipun pènèk Radèn Katong punika ngantos sapriki kanamakakên dhusun Jatilawang.